**פרשת תרומה**

מאוצרות הפרשה:

**”זהב כסף ונחשת“ (כה, ג)**

בעל ה“חתם סופר“ ז“ל מצא כאן רמז מפליא, שאותיותיהן של שלו שמילים אלו (זהב, כסף, נחשת) מרמזות על כל ימות השנה שישנה בהם קריאת התורה:

**ז** - היום השביעי, שבת **כ** - יום הכיפורים **נ** - נרות (חנוכה)

**ה** - היום החמישי בשבוע **ס** - סוכות **ח** - חודש (ראש חודש, ובכלל זה ראש השנה- שגם הוא ראש חודש)

**ב** - היום השני בשבוע **פ** - פסח, פורים **ש** - שבועות, שמיני עצרת, שמחת תורה

 **ת** - תענית

**”ועשו לי מקדש ושכנתי בתוכם“ (כה-ח)**

לכאורה, מבחינה דקדוקית, היה צריך לומר ”בתוכו“- בתוך המקדש?

ברם, ”בתוכם“ מכוון ומתייחס לבני ישראל, שיעשו לי כל אחד ואחד מהם מקדש בליבו, מקום להשראת השכינה, כי אז ”ושכנתי בתוכם“- בתוך ליבו של כל אחד מהם...

(המלבי“ם)

**”מבית ומחוץ תצפנו“ (כה- יא)**

אומרת הגמרא במסכת יומא (ע“ב): ”כל תלמיד חכם שאין תוכו כברו אינו תלמיד חכם“

במסכת ברכות מסופר כי כשהיה בית רבן גמליאל נשיא הכריז ואמר כי כל תלמיד שאין תוכו כברו אל ייכנס לבית המדרש. רק כאשר עברה הנשיאות לידי רבי אליעזר בין עזריה, סולק ”שומר הפתח“ מדלת בית המדרש וניתנה הרשות לכל מי שרוצה בכך להיכנס וללמוד תורה. ואמנם, נתווספו ארבע מאות ספסלים בבית המדרש.

קשה איפוא להבין, מי היה אותו ”שומר הפתח“ שהיה מסוגל להבחין בכל תלמיד אם תוכו כברו? הרי לשם כך עליו להיות יודע מחשבות?

אמר על כך הרבי הזקן מסדיגורא ז“ל: באמת נסגרו דלתות בית המדרש ולא ניתן לאיש להיכנס. אולם, התלמיד שרצה במלוא הרצינות והשאיפה הפנימית להיכנס וללמוד תורה, היה נוקט בכל האמצעים והפעולות, היה פורץ גדרות וחותר חתירות, כדי לחתור פנימה. (כגון הלל,שעלה על גג בית המדרש ושמע דברי תורה דרך הארובה) ואם עשה התלמיד ככל שיוכל להיכנס- הרי זו ההוכחה הברורה ביותר שתוכו כברו...

עוד תירוץ על כך אומרים בשם האדמו“ר רא“מ מגור זצ“ל: כי עצם כרוזו וציוויו של רבן גמליאל, היה שומר הפתח. תלמיד שלא הרגיש עצמו כשר בתכלית וראוי להיכנס, היה מתיירא ולא נכנס כלל, אף כי הדלת הייתה פתוחה...

**”ויקחו לי תרומה“ (כה- ב)**

אומר המדרש: ”הדא הוא דכתיב: לקח טוב נתתי לכם תורתי אל תעזובו- אל תעזבו את הלקח שנתתי לכם“

יש לראות את התורה כמקח וממכר. לעולם אין הסוחר פורש מעסקיו משום שפעמים איננו מצליח במסחרו. יודע הוא כי בהזניחו לגמרי את עסקיו הריהו נידון לירידה גמורה עד עפר.

הוא הדין צריך להיות גם לגבי התורה- אף אם לפעמים אין מצליחים בלימודה, יש להמשיך בשקידה ובעמל מבלי להרפות את הידיים. אם יחדל אדם לגמרי מלעסוק בתורה, ודאי לא יהא לו קיום.

(הרה“ק ר‘ דוד ז“ל מקוצק)

**צידה לדרך: ”**כל תאוות העולם הזה דומות לקרן שמש בחדר חשוך אדם רוצה לתפוס אותה בידו וכשהוא פותח את כפות ידיו הן ריקות ואין בהן כלום“

 (רבי נחמן מברסלב)